Document ID: 32008D0664

KOMMISSIONENS BESLUTNING
af 8. august 2008
om ændring af beslutning 2005/294/EF om anmodning om undtagelse i henhold til bilag III, punkt 2, litra b), og artikel 9 i Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget
(meddelt under nummer K(2008) 4252)
(Kun den danske udgave er autentisk)
(2008/664/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget (1), særlig bilag III, punkt 2, tredje afsnit, og
ud fra følgende betragtninger:
(1)
Hvis den mængde husdyrgødning, som en medlemsstat har til hensigt at tilføre pr. hektar om året, adskiller sig fra den mængde, der er anført i punkt 2, andet afsnit, første punktum, og litra a) i bilag III til direktiv 91/676/EØF, skal den pågældende mængde fastsættes således, at den ikke hindrer opfyldelsen af de formål, der er angivet i samme direktivs artikel 1, og der skal ligge objektive kriterier til grund herfor, f.eks. - som i det foreliggende tilfælde - lang vækstsæson og afgrøder, der optager meget kvælstof.
(2)
Den 18. november 2002 vedtog Kommissionen beslutning 2002/915/EF (2), hvori den tillod udbringning af husdyrgødning svarende til højst 230 kg nitrogen pr. hektar årligt på særlige kvægbrug inden for rammerne af det danske handlingsprogram for årene 1999-2003. Undtagelsen blev forlænget ved Kommissionens beslutning 2005/294/EF (3) i forbindelse med det danske handlingsprogram for årene 2004-2007.
(3)
Danmark anmodede den 17. april 2008 om endnu en forlængelse af undtagelsen. Anmodningen var ledsaget af en udførlig teknisk begrundelse.
(4)
Den danske lovgivning til omsætning af direktiv 91/676/EØF anses for at være i overensstemmelse med direktivet, og bestemmelserne heri gælder ligeledes undtagelsen.
(5)
I december 2003 afsluttede Danmark vurderingen af landets anden vandmiljøplan, hvoraf det fremgik, at man havde nået reduktionsmålet for kvælstofudvaskning på 48 % i perioden 1985-2003.
(6)
Det danske Folketings aftale om den tredje vandmiljøplan for 2005-2015 opstiller som mål en yderligere reduktion af kvælstofudvaskningen med 13 % og en reduktion af fosforoverskuddet med 50 % i perioden 2005-2015. I 2007 indgik der i regeringsgrundlaget, at der i 2009 skal udarbejdes en fjerde vandmiljøplan, som skal tage højde for erfaringerne fra den tredje vandmiljøplan og danne grundlag for justeringer af den nationale lovgivning, som kan sikre, at målene for 2015 bliver nået.
(7)
Danmark har i overensstemmelse med artikel 5 i direktiv 91/676/EØF iværksat et handlingsprogram for perioden 2008-2011. Foranstaltningerne i handlingsprogrammet udgør en integrerende del af den tredje vandmiljøplan.
(8)
Resultaterne af overvågning og kontrol viser, at undtagelsen i perioden 2005-2006 omfattede 1 779 kvægbrug, 220 839 dyreenheder og 115 336 hektar, svarende til henholdsvis 3,4 %, 10,3 % og 4,2 % af det samlede antal heraf i Danmark.
(9)
Beregninger af kvælstofudvaskning baseret på undersøgelser og næringsstofanalyse i landbrugsarealer viser, at kvælstofudvaskningen i perioden 1990-2006 blev reduceret med 40 % på lerede jorder og med 49 % på sandede jorder. Siden 2002-2003 har udvaskningsraten været næsten konstant.
(10)
Tendensanalyser af den målte nitratkoncentration i vand, der forlader rodzonen, viser en nedgang på 29 % og 45 % for henholdsvis ler- og sandjorder i perioden 1990-2006. I 2006 lå den gennemsnitlige nitratkoncentration i det øvre grundvand i referenceområderne på under 50 mg/l i både sand- og lerjorder. Nitratkoncentrationen i vandløb i landbrugsarealer faldt med 31 % i perioden 1990-2006, idet den gennemsnitlige nitratkoncentration var under 20 mg/l for sandjorders vedkommende og ca. 30 mg/l for lerjorder.
(11)
Efter at Kommissionen har gennemgået Danmarks anmodning, er den i lyset af erfaringerne med undtagelsen i beslutning 2002/915/EF og 2005/294/EF af den opfattelse, at den mængde husdyrgødning, Danmark påtænker at anvende, nemlig 230 kg nitrogen pr. hektar om året, ikke vil være til hinder for, at målene i direktiv 91/676/EØF kan nås, forudsat at de samme strenge betingelser som i beslutning 2005/294/EF opfyldes.
(12)
Beslutning 2005/294/EF udløb den 31. juli 2008. For at sikre, at de pågældende kvægbrugere fortsat kan benytte undtagelsen, bør gyldighedsperioden for beslutning 2005/294/EF forlænges. Rapporteringskravene i beslutning 2005/294/EF bør også tilpasses.
(13)
Foranstaltningerne i denne beslutning er i overensstemmelse med udtalelse fra Nitratkomitéen, der er nedsat ved artikel 9 i direktiv 91/676/EØF -
VEDTAGET FØLGENDE BESLUTNING:
Artikel 1
I beslutning 2005/294/EF foretages følgende ændringer:
1)
Artikel 8, stk. 1, affattes således:
»1. Resultaterne af overvågningen sendes hvert år til Kommissionen med en sammenfattende rapport om vurderingspraksis (kontrol på kvægbedriftsniveau) og udviklingen i vandkvaliteten (baseret på overvågning af udvaskning fra rodzonen og overflade/grundvandskvalitet og modelbaserede beregninger).«
2)
I artikel 9 ændres datoen »31. juli 2008« til »31. juli 2012«.
Artikel 2
Denne beslutning er rettet til Kongeriget Danmark.
Udfærdiget i Bruxelles, den 8. august 2008.

Labels: 1
4
18
20